text: Mange juleindbrud i hjem og virksomheder
  25 december 2014 kl. 07.27
  Politiet har som sædvanligt haft mange indbrud at tage sig af juleaften. Flere anmeldelser vil komme til.
  Syd- og Sønderjyllands Politi har modtaget 21 anmeldelser om indbrud her til morgen. Det er især private hjem, men også virksomheder har haft ubudne gæster. Det oplyser vagtchefen til TV SYD.
  I Esbjerg blev der klokken 03.25 anmeldt et indbrud i en frisørsalon på Strandbygade. Anmelderen hørte en mursten blive knust mod en rude, og da politiet kom frem, kunne de følge et blodigt spor til en opgang i nærheden. Her fandt de en 22-årig mand, der havde skåret sig i hånden og havde tyvekoster fra en frisørsalon. Han blev anholdt.
  Indbruddene er anmeldt i hele politikredsen fra Sønderborg i sydøst til Varde i nordvest. Flest dog i Esbjerg.
  Politiet forventer flere anmeldelser om indbrud, efterhånden som folk kommer hjem til deres boliger igen.
  På landsplan har politiet, ifølge Ritzau, modtaget cirka 200 anmeldelser om indbrud.
  